
הכנסת השמונה-עשרה
נוסח לא מתוקן

מושב רביעי
<פרוטוקול מס' 1086>
מישיבת ועדת הכספים
יום שלישי, כ"ג באייר התשע"ב (15 במאי 2012), שעה 12:50
<סדר היום:>
<שינויים בתקציב לשנת 2012>
נכחו:

<חברי הוועדה:> 
משה גפני – היו"ר
<מוזמנים:> 
	דרורית שטיינמץ
	–
	אגף תקציבים, משרד ראש הממשלה

	דורון סמיש
	–
	רפרנט ממשל ומנהל, משרד האוצר

	עופר מרגלית
	–
	רפרנט תקשורת ותיירות, משרד האוצר

	אסף וסרצוג
	–
	רפרנט ביטחון פנים, משרד האוצר

	גיא הרמתי
	–
	רפרנט רווחה, משרד האוצר

	אמיר אדרי
	–
	רפרנט אנרגיה, משרד האוצר

	מעיין נשר
	–
	רפרנטית חקלאות, משרד האוצר

	אשר דולב
	–
	רכז תחבורה, משרד האוצר

	חן לב
	–
	רפרנט מאקרו, משרד האוצר

	דניאלה פרתם
	–
	רפרנטית ביטחון, משרד האוצר

	אנסטסיה סוריקינה
	–
	רפרנטית ביטחון, משרד האוצר

	אלכס קגנוב
	–
	אגף תקציבים, משרד האוצר

	גל קליין
	–
	אגף תקציבים, משרד הביטחון

	חיה שושני
	–
	חשבת המרכז למיפוי ישראל, משרד הבינוי והשיכון

	מילה רוזין
	–
	מנהלת תפעול ותקציב, משרד הפנים

	גון קמני
	–
	ראש הרשות לניהול המאגר הביומטרי, משרד הפנים


<ייעוץ משפטי:>
שגית אפיק
<מנהל הוועדה:>
טמיר כהן
<רשמת פרלמנטרית:>
מוריה אביגד
<שינויים בתקציב לשנת 2012>
<היו"ר משה גפני:>
אני פותח את הישיבה. אנחנו עוברים לסעיף שינויים בתקציב לשנת 2012, מספר פנייה לוועדה: 20, 23. בבקשה.
<מילה רוזין:>
אנחנו באנו כדי להעביר את השינוי התקציבי, מתקציב שהועבר לרשות האוכלוסין לתקציב משרד הפנים כדי שאנחנו נוכל להתקיים ותפקד כגוף עצמאי. 
<היו"ר משה גפני:>
תגידו, אבל הסיפור הביומטרי, בסופו של דבר לא יוכלו לקחת מאגר כזה ולהתחיל להשתמש בו? זה יכול להיות דבר חמור. מה עושים עם זה?
<גון קמני:>
אל"ף, הוא יכול להיות מאוד חמור. בדיוק בגלל זה הקמנו רשות ייחודיות שיש לה תקציב ייעודי משלה, כדי לדעת לבנות נכון את המאגר הזה, לדעת לנהל אותו ולאבטח אותו כמו שצריך. בדיוק בשביל זה. זה לא סתם איזה מאגר בתוך משרד הפנים באיזה database אלא זה מאגר שהוקם סביבו גוף שלם.
<היו"ר משה גפני:>
טוב. מתי תדעו אם אתם יכולים להצפין את המאגר הזה באופן כזה שזה לא ידלוף החוצה? יש לי זיהוי ביומטרי ובסוף יתנו את זה לאיזה שדכן של הבן שלי.
<גון קמני:>
נכון, את זה אנחנו כבר יודעים עכשיו.

<היו"ר משה גפני:>
מה אתם יודעים? על השדכן של הבן שלי אתם כבר יודעים משהו?
<גון קמני:>
אנחנו מחפשים אותו עכשיו. מ- ,day oneמתחילת התהליך, אנחנו נעלה בצורה מאובטחת לחלוטין.

<היו"ר משה גפני:>
מתי זה תחילת התהליך?

<גון קמני:>
היה שבוע שעבר בדיוק דיון אצל שר הפנים שהיה אמור להיות דיון אחרון בנושא עם כל הגורמים הרלוונטיים, כולל רשויות ביטחון שנתנו אוקיי סופי, הכדור עכשיו אצל שר הפנים למבדקים אחרונים פורמליים תהליכיים.
<היו"ר משה גפני:>
כמה בערך?
<גון קמני:>
מתי ההתחלה צפויה בערך?
<היו"ר משה גפני:>
כן. מתי אני אהיה בטוח, אני כחבר כנסת?

<מילה רוזין:>
אתה בטוח. אתה בטוח כבר כי אנחנו קיימים בשביל לאבטח אותך. אנחנו נעלה לאוויר, נתחיל את הפיילוט ואז זה יהיה בפועל. היום אתה בטוח כי אנחנו עובדים על כל המערכות, על כל התשתיות.
<היו"ר משה גפני:>
היום אני בטוח בגלל שעוד אין את זה.
<מילה רוזין:>
לא. היום אתה בטוח כי אנחנו עובדים כדי שתהיה בטוח.

<היו"ר משה גפני:>
אבל אני עוד לא בטוח בגלל שאתם עדיין עובדים.

<גון קמני:>
נכון, אני אומר עוד פעם, אנחנו צפויים תוך ימים - - -

<היו"ר משה גפני:>
תגידו לי פרק זמן שאתם תוכלו לבוא לכאן לוועדה ולהגיד: תדעו, חברי הוועדה, אין בעיה עם המאגר הביומטרי, הוא לא יכול לדלוף החוצה, אי אפשר להעביר נתונים.

<גון קמני:>
אז אני מסביר בשלושה משפטים; ברגע שאנחנו מקבלים אור ירוק לעלות לאוויר, אור ירוק אומר ששר הפנים נתן את האוקיי הסופי שלו, הפרויקט מתחיל – המאגר הוא חלק מפרויקט הרבה יותר גדול של ה- - - הלאומי החדש – בדקה הראשונה שנתחיל, האזרח הראשון שייתן את הפרטים הביומטריים שלו, הם יעברו למאגר בצורה מאובטחת מ-day one. המאגר מהיום הראשון של החיים שלו בנוי בצורה שאי אפשר להוציא נתונים ממנו בצורה שלא אמורה לצאת, לא לגנוב ממנו, לא לדלוף, לא להדליף ולא לקחת את כולו או את חלקו. מהיום הראשון. ברגע שנקבל את האישור, שזה אמור להיות עניין של שבועות בודדים כרגע, ונתחיל לעבוד העסק, לשאלתך, יתחיל בצורה מאובטחת לחלוטין.
<היו"ר משה גפני:>
בשביל מה אתם צריכים את הכסף הזה?
<גון קמני:>
היום הוא בתכל'ס פעילות שוטפת. זה כסף שהוא לא איזה שינוי תקציבי אלא העברה טכנית לצורך הקמה של הרשות.
<היו"ר משה גפני:>
של מה? מה אתם תעשו עם הכסף הזה אם נאשר אותו?

<מילה רוזין:>
קודם כל יש לנו שכר, יש לנו עובדים, תקנים שהם תקנים עצמאיים שלנו, יש לנו ארנונה יש לנו חשמל, יש לנו הוצאות קבועות, יש לנו הוצאות של כל התשתיות והמערכת שאנחנו עובדים עליהם.
<גון קמני:>
מדובר בהעברה טכנית לחלוטין מרשות אוכלוסין.
<היו"ר משה גפני:>
טוב. אני אבקש מהוועדה – שלא יהיה לי פה אף אחד נגד – שיאשרו את הפנייה הזאת. אני מבקש בתוך חודשיים שתאמרו לנו בכתב איך זה עובד. בגלל שעד ששר הפנים יחתום וכו' תוך חודשיים אני רוצה לדעת איפה נמצא הביצוע של המאגר הביומטרי ואיך פעלתם על מנת שזה יאובטח. אני מבקש שבפרק הזמן הזה, אם אנחנו לא נהיה שלמים עם העובדה שזה מאובטח כמו שצריך אז זה יתחיל להתעכב פה. מי בעד אישור הפניות ירים את ידו? 
הצבעה
בעד – פה אחד
אושר.

<היו"ר משה גפני:>
אין מתנגדים, אין נמנעים. הפניות אושרו, כפוף כמובן להעברה שלכם את הפרטים לגבי האבטחה ולנושא עצמו. מספר פניה 69, חקלאות, בבקשה.

<מעיין נשר:>
הפניה התקציבית נועדה לביצוע שינויים פנימיים בתקציב משרד החקלאות. העברת סך של 5 מיליון שקלים עבור תקציב מנהלת ההשקעות בחקלאות המוקצה להשקעות בחקלאות של מפוני גוש קטיף בהתאם לחוק ההתנתקות.
<היו"ר משה גפני:>
מה זה, כסף קואליציוני?
<דניאלה פרתם:>
לא, זה תקציב שמועבר ממנהלת "תנופה". 
<היו"ר משה גפני:>
5 מיליון עגול?
<מעיין נשר:>
לפי הערכות חוק ההתנתקות מקצה - - -
<היו"ר משה גפני:>
זה מועבר מנהלת "תנופה" למשרד החקלאות?
<דניאלה פרתם:>
כן, זו פניית השתתפות שמועברת בעקבות השינויים בחקיקה.
<היו"ר משה גפני:>
טוב. מי שבעד אישור הפניה ירים את ידו.
הצבעה

בעד – פה אחד
אושר.

<היו"ר משה גפני:>
אין מתנגדים, אין נמנעים. הפניה אושרה. 118, 119, בבקשה.
<אמיר אדרי:>
פניה זו נועדה לתגבור תקציב משרד האוצר בסך של 400,000 ש"ח להעסקת יועצים במשק החשמל, מסכום זה 250,000 ש"ח לשירותי ייעוץ הנפקת תשקיף מדינה לחברת חשמל ו-150,000 ש"ח לייעוץ משפטי בנושא מתן ערבות מדינה לחברת חשמל. 
<היו"ר משה גפני:>
מי שבעד אישור הפניות שירים את ידו.
הצבעה

בעד – פה אחד
אושר.

<היו"ר משה גפני:>
אין מתנגדים, אין נמנעים, הפניות אושרו. 149, 150, מיפוי ישראל, בבקשה.

<חיה שושני:>
הפניה הזו נועדה לתקצוב הסיכום התקציבי עם המרכז למיפוי ישראל, 10 מיליון שקלים, וכן לתקצוב שני תקני כוח-אדם לתחום המיעוטים. הפרויקט הגדול פה הוא בעיקר פרויקט - - -
<היו"ר משה גפני:>
מיעוטים זה הערבים?
<חיה שושני:>
ערבים, כן, שנקלטו במפ"י. 
<היו"ר משה גפני:>
יש חרדים במיפוי ישראל?
<חיה שושני:>
עכשיו יש פרויקט דווקא לחרדים בתחום המדידות. יש השתלמויות וקורסים ללימוד נושא המדידות לחרדים בשיתוף עם "ג'וינט ישראל".
<היו"ר משה גפני:>
יש חרדים במיפוי ישראל?
<חיה שושני:>
דווקא יש עכשיו אוכלוסייה שנרשמה - - - 
<היו"ר משה גפני:>
שאלתי אם יש עובדים חרדים. החרדים לא נולדו היום, הם נולדו כבר לפני 20 שנה.
<חיה שושני:>
יש הרבה חרדים במרכז למיפוי ישראל.
<היו"ר משה גפני:>
באמת?

<חיה שושני:>
כן, יש בתחום המחשוב.

<היו"ר משה גפני:>
מה הם נפלו על השכל, מה הם עובדים?
<חיה שושני:>
בתחום המחשוב בעיקר יש.

<היו"ר משה גפני:>
אוקיי. מי שבעד אישור הפניות שירים את ידו.

הצבעה
בעד – פה אחד
אושר.
<היו"ר משה גפני:>
אין מתנגדים, אין נמנעים, הפניות אושרו. לא יכולתם להביא פניות בעייתיות? 152, בבקשה.

<עופר מרגלית:>
הפניה נועדה להעברת 23 מיליון שקלים - - -
<היו"ר משה גפני:>
תסביר לי את זה אחר כך. הלאה, 164, 165 – אתה ממהר?

<עופר מרגלית:>
כן, את האמת.
<היו"ר משה גפני:>
אין לך עוד פניה פה?
<עופר מרגלית:>
לא.

<היו"ר משה גפני:>
תסביר, בבקשה. כאשר אבדתי, אבדתי. 
<עופר מרגלית:>
הפניה נועדה להעברת 23 מיליוני ש"ח למימון הפטור מאגרת רשות השידור לגמלאים.

<היו"ר משה גפני:>
צריך לתת להם פטור באמת? אז למה צריך לתת את זה מההסכם הקואליציוני? אפשר לתת להם פטור.
<עופר מרגלית:>
בחקיקת רשות השידור שעברה לאחרונה בוועדת כלכלה וחינוך אושר תיקון בהוראת שעה שעכשיו זה כבר מעוגן בחוק בעצם, הפטור הזה. 
<היו"ר משה גפני:>
מי שבעד אישור הפניה שירים את ידו.
הצבעה

בעד – פה אחד
אושר.

<היו"ר משה גפני:>
אין מתנגדים, אין נמנעים. הפניה אושרה. 164, 165, רשות הבדואים בנגב, בבקשה.

<דרורית שטיינמץ:>
במסגרת תוכנית רחבה להסדרת התיישבות הבדואים בנגב הוחלט על הקמת מטה יישום שייקבע אסטרטגיה ומדיניות ליישום התוכנית, אז הפניה נועדה לתקצוב עובדים - - - 
<היו"ר משה גפני:>
מביאים אנשים?
<דרורית שטיינמץ:>
כן. 

<היו"ר משה גפני:>
הם צריכים להיות חברי מרכז ליכוד? – סליחה, מי אלה האנשים?

<דרורית שטיינמץ:>
עובדי מדינה.
<היו"ר משה גפני:>
עובדים חדשים?

<דרורית שטיינמץ:>
חדשים, בהחלט.
<היו"ר משה גפני:>
ואיך קולטים אותם?
<דרורית שטיינמץ:>
על-ידי מכרזים וכל הפרוצדורה המקובלת.

<היו"ר משה גפני:>
יש העדפה למיעוטים? למשל לדרוזים?
<דרורית שטיינמץ:>
יש בכלל בשירות המדינה העדפה, תוכניות להעדפה.
<היו"ר משה גפני:>
הבנתי, בסדר. מי שבעד אישור הפניות ירים את ידו.

הצבעה

בעד – פה אחד
אושר.

<היו"ר משה גפני:>
אין מתנגדים, אין נמנעים, הפניות אושרו. 167, 168, בבקשה.

<אנסטסיה סוריקינה:>
הפניה נועדה להעביר תקציב בסך של 6 מיליון שקל למשרד הביטחון לתשלום הפעימה הראשונה ליתומי אנשי מילואים ולבני משפחותיהם.
<היו"ר משה גפני:>
מי שבעד אישור הפניות ירים את ידו.

הצבעה

בעד – פה אחד
אושר.

<היו"ר משה גפני:>
אין מתנגדים, אין נמנעים, הפניה אושרה. אני הייתי חלק מהחוק הזה בעניין הזה וזו פניה מאוד חשובה. 185, 186, בבקשה. מה הם ממהרים עכשיו? כל הזמן שיפוץ בתי משפט?

<דורון סמיש:>
פניה זו נועדה לתקצב 2 מיליון ש"ח בהתאם לסדרי עדיפויות של המשרד לשיפוץ בית המשפט באשדוד.
<היו"ר משה גפני:>
מה עם בתי הדין הרבניים? היה סיפור עם בית הדין הרבני בחיפה.
<דורון סמיש:>
יש סיפור עם בית הדין הרבני בחיפה, יש שם נזילה, אנחנו כרגע בתהליך - - -

<היו"ר משה גפני:>
מה זה "נזילה"? היה מדובר שישפצו שם ממש.

<דורון סמיש:>
לא, סיימו שיפוץ אבל בתום השיפוץ - - -

<היו"ר משה גפני:>
אז למה אתם לא מעבירים כסף?

<דורון סמיש:>
בתום השיפוץ התגלתה בעיה בשיפוץ וכרגע יש דיון נפרד.

<היו"ר משה גפני:>
אז למה לא מעבירים כסף?

<דורון סמיש:>
אני לא יודע על בעיה בהעברת כסף בבתי הדין הרבניים.

<היו"ר משה גפני:>
אז איך יעשו את השיפוץ הזה?
<דורון סמיש:>
השיפוץ נגמר אבל בתום השיפוץ נוצרה שם נביעה בתוך הארכיון שלהם למטה - - -
<היו"ר משה גפני:>
אז מה עושים עם זה? אז יש בעיה.
<דורון סמיש:>
וכרגע התקבל דוח של מומחה מים איך אפשר להסיט את זה ועכשיו אנחנו מתחילים בתהליך הסטה של כל המעיין מחוץ למבנה.

<היו"ר משה גפני:>
מה זה אומר מבחינתי? זה בסדר או לא?

<דורון סמיש:>
זה אומר שבקרוב תקבל פניה להעביר כסף לנושא הזה.

<היו"ר משה גפני:>
כמה זה בקרוב?

<דורון סמיש:>
שבועיים, נראה לי.

<היו"ר משה גפני:>
שבועיים?

<דורון סמיש:>
שבועיים-שלושה, משהו כזה.
<היו"ר משה גפני:>
טוב, תגיד לאנשים שיביאו את הפניה הזו בגלל שלא יכול להיות מצב כזה שבו יש העדפה לשיפוצים של בתי המשפט ובתי הדין הרבניים נדחים. מי שבעד אישור הפניות ירים את ידו.

הצבעה

בעד – פה אחד
אושר.

<היו"ר משה גפני:>
אין מתנגדים, אין נמנעים, הפניה אושרה. 198, בבקשה.
<אלכס קגנוב:>
הפניה נועדה לתגבור תקציבי השכר וההדרכה של נציבות שירות המדינה. מרבית השינויים אושרו כבר בשנת 2011 והם מאושרים בשנית למבנה התקציב וכן לתגבור מערך המכרזים של נציבות שירות המדינה.
<היו"ר משה גפני:>
מי שבעד אישור הפניות ירים את ידו.

הצבעה

בעד – פה אחד
אושר.

<היו"ר משה גפני:>
אין מתנגדים, אין נמנעים, הפניה אושרה. 199, 200, בבקשה.

<חן לב:>
צהרים טובים. הפניה נועדה לממן את הקמת מודול משאבי אנוש עבור שירות התעסוקה במרכב"ה.
<היו"ר משה גפני:>
מה זה מודול? דבר אתי בעברית קלה.

<חן לב:>
הכוונה היא לאפשר לשירות התעסוקה להשתמש במערכת מרכב"ה ככלי לניהול כוח האדם ומשאבי האנוש.

<היו"ר משה גפני:>
הבנתי. מי שבעד אישור הפניות ירים את ידו.

הצבעה

בעד – פה אחד
אושר.

<היו"ר משה גפני:>
אין מתנגדים, אין נמנעים, הפניה אושרה. 201, 202, בבקשה.
<אשר דולב:>
פניה תקציבית זו נועדה לבצע שינויים פנימיים בתקציב משרד התחבורה וכן לתקצב משרות ופעולות שאושרו ותוקצבו בשנת 2011.
<היו"ר משה גפני:>
אבל אין בחירות, מה מכניסים כל הזמן משרות? מה זה משרות?
<אשר דולב:>
בגלל שהתקציב הוא דו-שנתי אז צריך לתקן בעצם, מה שבוצע ב-2011 לעשות אותו פעם נוספת ב-2012.
<היו"ר משה גפני:>
אלה עובדים שנמצאים כבר?

<אשר דולב:>
אלה עובדים שברובם הגדול נמצאים כבר, כן.

<היו"ר משה גפני:>
עובדים של מה?

<אשר דולב:>
החל מבוחני נהיגה ועד עובדים לצורך הקמה של רשות תחבורה ציבורית ובני מיעוטים בשרד הרישוי.

<היו"ר משה גפני:>
אתם מורידים מכבישים בין-עירוניים 46 מיליון?
<אשר דולב:>
נכון.

<היו"ר משה גפני:>
צריך כבישים, לא צריך עובדים.

<אשר דולב:>
במקרה הזה, כשהתורים לטסטים לרכב ארוכים - - -

<היו"ר משה גפני:>
אבל כבישים בין-עירוניים הם היעד המרכזי של משרד התחבורה.
<אשר דולב:>
לא, התחבורה הציבורית היא היעד המרכזי.

<היו"ר משה גפני:>
וכבישים בין-עירוניים לא צריך?
<אשר דולב:>
צריך.

<היו"ר משה גפני:>
אז למה מורידים 46 מיליון?

<אשר דולב:>
כי בסוף צריך כסף.

<היו"ר משה גפני:>
אז תיקחו ממשרד ראש הממשלה. צריך כבישים. מאיזה כבישים זה יורד? אילו כבישים לא יסללו כתוצאה מזה שאתם מכניסים עובדים נוספים למשרד התחבורה? יש לכם מזל, אין פה אופוזיציה בכנסת. אתם מפסיקים כבישים בין-עירוניים. תגיד לי איזה כביש, שנדע איזה כביש אין בגלל שהכנסתם עובד, שהוא כמובן לא חבר מרכז ליכוד כמו שנאמר פה קודם.
<אשר דולב:>
זה לא מונע הקמה של אף כביש.
<היו"ר משה גפני:>
אתם מורידים 46 מיליון שקלים שזה כסף גדול. זה לא שהורדתם מיליון וחצי, מיליון שבע-מאות. 46 מיליון, הפירוש הוא שיש כביש בין-עירוני שלא ייסלל. כביש בית-שמש? איזה כביש?

<אשר דולב:>
לא. הכביש של בית שמש הוא כביש של 815 מיליון שקל וזה לא פוגע בו.
<היו"ר משה גפני:>
בסדר, 46 מיליון זה הקטע איפה שנמצאת תחנת המשטרה.
<אשר דולב:>
תקציב פיתוח התחבורה מנוהל, כמו שאתה יודע, בהרשאות להתחייב ומה שייקבע האם כביש כזה או אחר יבוצע זה האם ניתנה לו הרשאה להתחייב - - -
<היו"ר משה גפני:>
אני מבקש לדעת ממה ירד הכסף הזה.
<אשר דולב:>
הכסף הזה ירד מאומדן. כשבנינו את התקציב ב-2010 היה לנו אומדן של כמה מזומן נצטרך כדי לממן את תוכנית החומש של מע"צ שעליה דיברת ותוכניות אחרות ובמקרה הזה חלק מהפרויקטים קצת התעכבו וזה פינה את הכסף.
<היו"ר משה גפני:>
זה לא מונע סלילת כביש בין-עירוני?
<אשר דולב:>
לא, לא מונע.
<היו"ר משה גפני:>
בטוח?

<אשר דולב:>
בטוח.

<היו"ר משה גפני:>
יש לי חברים במשרד התחבורה. זאת אומרת שאם יתברר  - - -

<אשר דולב:>
מאה אחוז, גם לי.

<היו"ר משה גפני:>
זאת אומרת שאתה תגיד להם לא - - -

<אשר דולב:>
לא, לא. הנושא הזה מתואם עד הסוף עם מנכ"ל משרד התחבורה.

<היו"ר משה גפני:>
בטוח שלא מפסיקים סלילת שום כביש?

<אשר דולב:>
בטוח, בוודאות.

<היו"ר משה גפני:>
מי שבעד אישור הפניות ירים את ידו.
הצבעה

בעד – פה אחד

אושר.

<היו"ר משה גפני:>
אין מתנגדים, אין נמנעים, הפניות אושרו. 203, בבקשה.

<דורון סמיש:>
פניה זו נועדה לתגבור שתי משרות במרכז לניהול המשברים הלאומי שבתחום טיפול - - -
<היו"ר משה גפני:>
מה שני האנשים האלה עושים?
<דורון סמיש:>
הם עובדים במרכז לניהול המשברים הלאומי שבתחום המל"ל, הנושא מסווג, בהתאם לסיכום בין המשרדים בתוספת שינויים פנימיים שלו.

<היו"ר משה גפני:>
מה הם יעשו?

<דורון סמיש:>
אני לא יכול להרחיב כי הנושא מסווג.
<היו"ר משה גפני:>
טוב. מי שבעד אישור הפניות ירים את ידו.
הצבעה

בעד – פה אחד

אושר.

<היו"ר משה גפני:>
אין מתנגדים, אין נמנעים, הפניות אושרו. מי אחראי למשרות האלה?
<דורון סמיש:>
המטה לביטחון לאומי.
<היו"ר משה גפני:>
תגיד שידברו אתי על שתי המשרות האלה, אני רוצה לדעת.

<דורון סמיש:>
בסדר גמור.
<היו"ר משה גפני:>
אני מחכה לטלפון. 204, 205, בבקשה.

<מעיין נשר:>
הפניה נועדה להעביר סך של 23,846 מתקציב התמיכות של משרד החקלאות לתקציב הפעולות של המשרד על מנת להתאים את תקציב המזומנים לתקציב ההרשאה להתחייב בהתאם לביצוע בפועל.
<היו"ר משה גפני:>
טוב. מי שבעד אישור הפניות ירים את ידו.
הצבעה

בעד – פה אחד

אושר.

<היו"ר משה גפני:>
אין מתנגדים, אין נמנעים, הפניות אושרו. 206, 227, בבקשה.
<אסף וסרצוג:>
הפניה התקציבית נודעה לתקצוב סך של כ-21 מיליון ש"ח בהוצאה, סך של כ-20 מיליוני ש"ח בהרשאה להתחייב וסך של כ-39 מיליוני ש"ח בהוצאה מותנית בהכנסה ו-39 תקני שיא כוח-אדם מתקציב המשטרה לתקציב רשות האוכלוסין וההגירה לשם העברת האחריות על מעברי הגבול מהמשטרה לרשות האוכלוסין וההגירה.

<היו"ר משה גפני:>
למה?

<אסף וסרצוג:>
בהתאם להחלטת הממשלה תחום ביקורת גבולות עובר לאחריות משרד הפנים. 
<היו"ר משה גפני:>
אוקיי. מי שבעד אישור הפניות ירים את ידו.
הצבעה

בעד – פה אחד

אושר.

<היו"ר משה גפני:>
אין מתנגדים, אין נמנעים, הפניות אושרו. 217 עד 219, בבקשה.
<מעיין נשר:>
הפניה נועדה להעביר סך של 44,030 מיליון לתקציב החטיבה להתיישבות עבור הנושאים הבאים: 17 מיליון שקלים להקמת אתר מגורים זמני למי שהתגוררו דרך קבע במיגרון בהתאם להחלטת הממשלה מספר 4569 מיום ה-29 באפריל השנה.
<היו"ר משה גפני:>
זו ההתיישבות מעבר לקו הירוק?
<מעיין נשר:>
כן. אין פה אף אחד.

<היו"ר משה גפני:>
לו הייתי מרצ, וואי וואי וואי.
קריאה:

זה להעתקת מיגרון.

<היו"ר משה גפני:>
מה זה משנה, להעתקת, לא העתקת? מרצ לא פה, זה הכול, ולא מפלגת העבודה. מי שבעד אישור הפניות ירים את ידו.
הצבעה

בעד – פה אחד

אושר.

<היו"ר משה גפני:>
אין מתנגדים, אין נמנעים, הפניות אושרו. אני לא מתנדב להיות משהו אחר. מזל, תאמין לי, לממשלה הזו שהם לא אופוזיציה. 220 עד 222, חקלאות, בבקשה.
<מעיין נשר:>
הפניה נועדה להעביר סכום של 27,035 מיליון שקלים שחלקם מסעיף משרד הקליטה והשאר מסעיף התמיכות של משרד החקלאות לסעיף הפעולות של משרד החקלאות לצורך הדברים הבאים: 2,691 מיליון שקל למנהל המחקר החקלאי עבור קליטת מדענים עולים ממשרד הקליטה, סך של 24,344 מיליון ש"ח לתקציב הפעולות עבור מימון פעולות שונות, ביניהן תוכנית לפיתוח ולקידום החקלאות - - -
<היו"ר משה גפני:>
תדברי יותר בקול, בבקשה, שכל חברי הכנסת ישמעו אותך.
<מעיין נשר:>
אתה שומע אותי?

<היו"ר משה גפני:>
אני שומע, כן.

<מעיין נשר:>
כי זה כל חברי הכנסת, לא? אני לא רואה עוד.
<היו"ר משה גפני:>
מה פתאום? מאיפה את יודעת? יש עוד חברי כנסת בבניין.

<מעיין נשר:>
24,344 מיליון שקלים זה עבור פעולות שונות, ביניהן בשל החלטת ממשלה 4215 מיום ה-2 בפברואר 2012 שקובעת שתמומן תוכנית לפיתוח ולקידום חקלאות באזורי עדיפות לאומית. בנוסף, מימון פרויקט מיפוי קרקעות ישראל בשיטת GIS על פי הסכם בין משרד החקלאות, רשות המים ומנהל מקרקעי ישראל, ומימון מחקרים בתקציב המדען הראשי של משרד החקלאות ופעולות בענפי דיג ושימור הקרקע.
<היו"ר משה גפני:>
תגידי, שרת הקליטה יודעת שאתם מורידים לה כסף?
<מעיין נשר:>
אני מניחה שכן.

<היו"ר משה גפני:>
היה לי סיפור עם שר השיכון. שר השיכון בא אלי בטענות בגלל שהורידו לו ממשרד השיכון, הוא אמר: איך עשית דבר כזה בלעדי? אתם מורידים למשרד לקליטת עלייה, מורידים כסף, אחרי זה אתם מורידים למשרד החקלאות, תמיכות במוצרים ציבוריים, מה זו ההפחתה הזו?
<מעיין נשר:>
למשרד החקלאות יש שני סעיפים תקציביים, 32 - - -
<היו"ר משה גפני:>
לא, ממה שאתם מפחיתים, אתם מפחיתים 22 מיליון מתמיכה במוצרים ציבוריים.

<מעיין נשר:>
שזה של משרד החקלאות.
<היו"ר משה גפני:>
מה זה מעניין אותי של מי? מה זה הנושא?
<מעיין נשר:>
זה בעצם כמו שינוי פנימי, זה פשוט מפוזר בשני סעיפים.
<היו"ר משה גפני:>
לא חשוב, אני לא שואל על הפרוצדורה. מי יפגע?

<מעיין נשר:>
זה לא שמישהו נפגע, זה איזשהו תעדוף של המשרד. קודם כל יש פה איזושהי רזרבה משרדית בסעיף הזה.
<היו"ר משה גפני:>
טוב. המשרד לקליטת עליה מודע לזה שמורידים לו מקליטת מדענים עולים?
<מעיין נשר:>
כן, זה תקציב שעובר מדי שנה, זה מתואם – אני לא יודעת עם השרה כי אני לא מתואמת עם השרה אבל אני מתואמת עם הדרגים המקצועיים.
<היו"ר משה גפני:>
זאת אומרת, ירד לקליטת מדענים עולים 2,600 מיליון?
<מעיין נשר:>
כן.

<היו"ר משה גפני:>
אבל זו פגיעה במדענים עולים.

<מעיין נשר:>
לא, זה לטובת מדענים עולים שנקלטים במנהל המחקר החקלאי, צריכים כסף למחקרים ורוצים להביא מדענים איכותיים בחו"ל ומשרד הקליטה תומך בזה. זה עובר כל שנה.

<היו"ר משה גפני:>
אוקיי. פניות 220 עד 222, מי שבעד אישור הפניות ירים את ידו.
הצבעה

בעד – פה אחד

אושר.

<היו"ר משה גפני:>
אין מתנגדים, אין נמנעים, הפניות אושרו. 224, 225, בבקשה.
<דניאלה פרתם:>
הפניה נועדה לתגבר את תקציב הביטחון עבור מעבר יחידות אמ"ן ותקשוב לנגב בהתאם להחלטה 3161 מה-17 באפריל 2011, כדלהלן: תקציב של 295 מיליון ש"ח בהוצאה ותוספת תקציב בסך 180 מיליון שקל בהוצאה מותנית בהכנסה ממנהל מקרקעי ישראל.
<היו"ר משה גפני:>
זה מה שפורסם בעיתונים ששר השיכון מעכב את ההעברה הזו? 
<דניאלה פרתם:>
לא, פה מדובר על החלטת הממשלה לאמ"ן ותקשוב. הנושא שאתה מדבר עליו זה סיכום אחר.

<היו"ר משה גפני:>
זה לא מה שהיה בנוגע לבסיסי צה"ל?
<דניאלה פרתם:>
לא, זה סיכום על תכנון ופיתוח מחנות. זה סיכום שנעשה בהמשך - - -

<היו"ר משה גפני:>
מאיפה הכסף?

<דניאלה פרתם:>
משרד האוצר מעביר 295 מיליון שקלים ומנהל מקרקעי ישראל 180 מיליון בהוצאה מותנית בהכנסה.
<היו"ר משה גפני:>
יעבירו את זה ממרכז הארץ לנגב?
<דניאלה פרתם:>
מעבירים את יחידות אמ"ן ותקשוב לנגב, כן.

<היו"ר משה גפני:>
גם את פי גלילות?

<דניאלה פרתם:>
גם את גלילות, בין היתר גלילות.
<היו"ר משה גפני:>
זה הרבה כסף רק לתכנון.

<דניאלה פרתם:>
זאת הפעימה הראשונה, כן, של חלק מהתכנון ועבודות התשתית.

<היו"ר משה גפני:>
זה כמעט חצי מיליארד שקל.

<דניאלה פרתם:>
זה בהתאם לסיכום מנכ"ל משרד - - -

<היו"ר משה גפני:>
לא, לא סיכום, אבל מה עושים עם החצי מיליארד שקל? זה רק תכנון? לא יכול להיות.

<דניאלה פרתם:>
אז אני אומרת, אפיון, תכנון ראשוני ועבודות תשתית במחנות עצמם בנגב.

<היו"ר משה גפני:>
אתה קשור לעניין הזה.

<גל קליין:>
כן.

<היו"ר משה גפני:>
אתה יכול להסביר יותר?

<גל קליין:>
כן. התקציב מיועד עבור תכנון המחנות, אלה פרויקטים בהיקף של מיליארדי שקלים, ועלייה לקרקע שכבר מתבצעת בפועל גם עבור אגף התקשוב וגם עבור אמ"ן בדרום. יש גם פרויקטים מקדימים שלא ניתן לפרט אותם פה אבל אפשר להעביר פירוט נוסף.

<היו"ר משה גפני:>
כן, אני רוצה את הפירוט הנוסף.

<גל קליין:>
שמבוצעים כבר עכשיו במרחב הנגב, באזור אופקים, באזור נבטים, והתקציב מיועד עבור זה. הוא הוצג למשרד האוצר בפירוט רב.

<היו"ר משה גפני:>
אוקיי. מי שבעד אישור הפניות ירים את ידו.
הצבעה

בעד – פה אחד

אושר.

<היו"ר משה גפני:>
אין מתנגדים, אין נמנעים, הפניות אושרו. 226, בבקשה.
<גיא הרמתי:>
הפניה נועדה לתקצב כוח-אדם ברשות לזכויות ניצולי שואה.

<היו"ר משה גפני:>
מה זה כוח-אדם?

<גיא הרמתי:>
לתקצב שכר של כוח-אדם תוספתי או קיים ברשות לזכויות ניצולי שואה.
<היו"ר משה גפני:>
טוב. מי שבעד אישור הפניות ירים את ידו.
הצבעה

בעד – פה אחד

אושר.

<היו"ר משה גפני:>
אין מתנגדים, אין נמנעים, הפניות אושרו. מספרי פניות 228 עד 232, בבקשה.
<אמיר אדרי:>
פניה תקציבית זו נועדה להעביר סך של 129,321 אלפי ש"ח במזומן ו-6 מיליוני שקלים בהרשאה להתחייב עבור משרד האנרגיה והמים בגין השלמת ההסדרה המימונית בין משרד התחבורה למשרד האנרגיה והמים, מימוש סכום תקציבי עם משרד האנגריה והמים, הוספת תקני כוח-אדם בתחומי התייעלות אנרגטית, אוצרות טבע, מדען ראשי ויחידת הביטחון של המשרד. שימושי המשרד בתקציבים האלה יופנו בין היתר לקמפיין תקשורתי. אני מניח שעודכנת בזה שיש בצורת חשמל בקיץ הקרוב, כפי שמציין שר האנרגיה, רוצים לצאת בקמפיין תקשורת נרחב לציבור. מעבר לזה יש כאן כספים לטובת המדען הראשי שזו יחידה שעוסקת בקידום סטארט-אפים בתחום - - -
<היו"ר משה גפני:>
אוקיי. מי שבעד אישור הפניות ירים את ידו.
הצבעה

בעד – פה אחד

אושר.

<היו"ר משה גפני:>
אין מתנגדים, אין נמנעים, הפניות אושרו כולן. 
<הישיבה ננעלה בשעה 13:20.>
